มีตุ่มเล็กๆสีขาวๆที่หนังหุ้มอวัยวะเพศชาย คือโรคอะไร
สวัสดีค่ะ ตุ่มเล็กๆ สีขาวที่หนังหุ้มอวัยวะเพศชาย อาจเป็น1. fordyce spot (ต่อมไขมัน) ไม่จัดเป็นโรค ไม่ได้เกิดจากการติดเชื้อ ลักษณะคือ เป็นเม็ดหรือตุ่มนูนสีขาว หรือเหลืองอ่อน พบได้ทั้งที่ผิวหนังของถุงอัณฑะหรือองคชาต ในอวัยวะเพศหญิงก็พบได้ รวมถึงที่กระพุ้งแก้มและริมฝีปาก อาจพบเม็ดเดียวหรือหลายเม็ด ไม่คันและไม่เจ็บ ไม่จำเป็นต้องรักษา2. pearly penile papules หรือโรคผื่นนูนพีพีพี ไม่ทราบสาเหตุการเกิดที่แน่ชัด ไม่จัดเป็นโรค ไม่ได้เกิดจากการติดเชื้อ เกิดจากหลอดเลือดขององคชาตขยายตัว และมีเนื้อเยื่อเกี่ยวพันมาล้อมรอบ ลักษณะเป็นตุ่นนูนผิวเรียบ แต่จะเป็นสีเนื้อหรือชมพูอ่อน ไม่ใช่สีขาว อยู่เรียงกันหลายตุ่มเป็นแถว อยู่บริเวณร่องรอบฐานหัวองคชาต มักไม่มีอาการเจ็บหรือคัน ไม่จำเป็นต้องรักษาเช่นกัน3. หูดข้าวสุก เกิดจากการติดเชื้อไวรัส molluscum contagiosum virus ซึ่งจะติดต่อจากการมีเพศสัมพันธ์ได้ ลักษณะคือเป็นตุ่มนูนสีเหลืองหรือสีเนื้อ ผิวเรียบเป็นมันคล้ายไข่มุก ตรงกลางมีรอยบุ๋ม เมื่อกดหรือบีบให้แตก จะมีเนื้อเละๆ สีขาวคล้ายข้าวสุกไหลออกมา4. หูดหงอนไก่ เกิดจากการติดเชื้อ human papilloma virus ซึ่งติดต่อจากการมีเพศสัมพันธ์ ลักษณะคือจะเห็นเป็นติ่งเนื้อนุ่มๆ สีชมพูหรือสีเนื้อ ผิวขรุขระ อาจพบจุดเดียวหรือหลายจุด มักไม่มีอาการอะไร5.โรคเริมที่อวัยวะเพศ เป็นโรคติดต่อทางเพศสัมพันธ์ อาการจะเริ่มจากการเป็นตุ่มน้ำใสหลายตุ่ม อยู่ติดๆ กันเป็นกลุ่ม ซึ่งจะมีอาการปวด เจ็บๆแสบๆ ต่อมาตุ่มน้ำจะขุ่น แล้วแตกออกเป็นแผล แล้วจึงแห้งและตกสะเก็ดหายไปหากเป็นมานานแล้ว และตุ่มไม่ขยายขนาดใหญ่ขึ้น และไม่มีอาการใดๆ ก็อาจเป็น fordyce spot ได้ แต่หากตุ่มมีการเพิ่มจำนวน หรือขยายขนาดขึ้น หรือทำให้มีอาการเจ็บ แสบ คัน ก็ควรไปพบแพทย์เพื่อตรวจค่ะ